Eiženija Aldermane

Eiženija Aldermane (dzimusi 1942. gada 3. decembrī Preiļos) ir Latvijas pedagoģe, politiķe un sabiedriskā darbiniece. Bijusi Rīgas domes deputāte, pārstāvot partijas "Gods kalpot Rīgai!" un "Saskaņa".

 Biogrāfija 
E. Aldermane 1963. gadā absolvējusi Rīgas Pedagoģisko skolu, iegūstot pirmsskolas pedagoģes kvalifikāciju. 1976. gadā viņa pabeidza studijas Latvijas Valsts Universitātē, specializējoties latviešu valodā un literatūrā. Turpinot izglītību, no 2001. gada viņa apguva publiskās attiecības Latvijas Policijas akadēmijā.

No 1968. līdz 1982. gadam E. Aldermane strādāja Jūrmalas 4. vidusskolā kā latviešu valodas un literatūras skolotāja un direktora vietniece. 1987. gadā viņa sāka darbu Izglītības ministrijā, kur ieņēma dažādus amatus. Laikā no 1992. līdz 1994. gadam viņa bija Izglītības, zinātnes un kultūras ministra vietniece un ministrijas valsts sekretāre.

1994. gada oktobrī E. Aldermane tika iecelta par Latvijas Republikas Naturalizācijas pārvaldes vadītāju, šo amatu pildot līdz 2009. gada jūlijam. Šajā laikā viņa aktīvi strādāja pie sabiedrības integrācijas un naturalizācijas procesu veicināšanas valstī.

2004. gadā par savu ieguldījumu Latvijas sabiedrības attīstībā E. Aldermane tika apbalvota ar Triju Zvaigžņu ordeni.

E. Aldermane darbojusies konkursa komisijas locekle nodibinājumā "Jāzepa Pīgožņa balva", bijusi valdes locekle Latvijas Pašvaldību mācību centrā, kā arī Latvijas Pašvaldību savienības Izglītības komitejā.

 Politiskā darbība 
2009. gadā E. Aldermane pievērsās politiskajai darbībai, kandidējot 2009. gada Rīgas domes vēlēšanas no partijas LPP/LC. 2012. gadā pievienojusies partijai "Gods kalpot Rīgai!", kuras kodolu veidoja partijas LPP/LC Rīgas domes frakcijas deputāti. Tikusi ievēlēta Rīgas domē arī trīs sekojošajās pašvaldību vēlēšanās 2013. gadā, 2017. gadā un 2020. gadā. Darbojusies Rīgas domes Izglītības, kultūras un sporta komitejā, kā arī Drošības, kārtības un korupcijas novēršanas jautājumu komitejā.

2015. gada portāls LSM ziņoja, ka E. Aldermane esot izplatījusi maldinošu informāciju par iecietības veicināšanas sociālās reklāmas projektu. E. Aldermane apgalvoja, ka projekts tiek finansēts no Rīgas domes līdzekļiem un ka tas neatbilst Latvijas sabiedrības vērtībām. Taču patiesībā projekts tika finansēts no Eiropas Savienības fondu līdzekļiem un tā mērķis bija veicināt toleranci un sociālo kohēziju sabiedrībā. Pēc E. Aldermanes izteikumiem dažādi politiskie un sabiedriskie aktīvisti norādīja uz nepieciešamību precizēt informāciju, lai izvairītos no sabiedrības dezinformēšanas. Rīgas dome un projekta organizatori noraidīja E. Aldermanes apgalvojumus un uzsvēra, ka reklāmas mērķis bija izglītot sabiedrību un veicināt savstarpējo cieņu starp dažādām sociālajām grupām.

2020. gadā, protestējot pret Rīgas domes priekšsēdētāja Oļega Burova patvaļu un politiskās uzvedības stilu, E. Aldermane no partijas "Gods kalpot Rīgai!" izstājās, vēlāk pievienojoties partijai "Saskaņa".

2025. gada Rīgas domes vēlēšanās E. Aldermane kandidēja no partiju "Suverēnā vara" un "Apvienība Jaunlatvieši" kopējā saraksta, bet netika ievēlēta, paliekot 9. vietā kā pirmā starp neievēlētajiem kandidātiem, lai gan kandidēja ar 4. numuru sarakstā.

 Atsauces 

Kategorija:1942. gadā dzimušie
Kategorija:Preiļos dzimušie
Kategorija:Rīgas domes deputāti (2009—2013)
Kategorija:Rīgas domes deputāti (2013—2017)
Kategorija:Rīgas domes deputāti (2017—2020)
Kategorija:Rīgas domes deputāti (2020—2025)